এ দিবসটা পালন করা হয়েছে ডিসেম্বর মাসের তিন তারিখে। নয়াকৃষি আন্দোলনের কৃষকরা এ উপলক্ষে একটা র‌্যালির আয়োজন করে ওইদিন। প্রায় এক হাজার কৃষক এবং কিষাণী র‌্যালিতে যোগ দেন। শিশু এবং কিশোররাও ছিল র‌্যালিতে। পাথরাইল মাধ্যমিক বিদ্যালয়ের সামনে থেকে শুরু হওয়া র‌্যালি গিয়ে থেমেছে পাথরাইল বাজারে। এ পথটুকুতে কৃষকদের হাতে ছিল ব্যানার,  ফেস্টুন এবং প্লেকার্ড। একটা শিশুর হাতের ব্যানারে লেখা ছিল তোমরা আমাদের জন্য হলেও কীটনাশক ব্যবহার বন্ধ কর। র‌্যালি পরিচালনা করেছে উবিনীগের সমন্বয়ক মোজাহিদুল ইসলাম প্রিন্স এবং রবিউল ইসলাম চুন্নু। বক্তব্য দিয়েছে উবিনীগের ব্যবস্থাপনা পরিষদের সদস্য জাহাঙ্গির আলম জনিসহ আরও অনেক পরিবেশকর্মী এবং কৃষকরা। জাহাঙ্গির আলম জনি টাঙ্গাইলকে কীটনাশক মুক্ত এলাকা ঘোষণা করার আহ্বান জানান। এবং কৃষকরা যাতে ফসলে কীটনাশক ব্যবহার বন্ধ রাখেন সে ব্যাপারে তাগিদ দেন। এ ব্যাপারে উবিনীগের সমন্বয়ক গোলাম রাব্বী বাদল এ প্রতিবেদককে জানান,  উনিশশ চুরাশি সালে দুই ডিসেম্বর ইনিডয়ার ভূপাল শহরে চল্লিশ টন মিথাইল আইসোসাইনেট, হাইড্রোজেন সায়ানাইডের মত কিছু বিষাক্ত গ্যাস বিষ কারখানা থেকে নির্গত হয়। এবং ছড়িয়ে পড়ে পুরা ভূপাল এলাকায়। গভীর রাতে মানুষ ঘুমিয়েছিল। পাঁচ লাখ নারী, পুরুষ, শিশু এই বিষাক্ত গ্যাসের ধোঁয়ায় আটকে পড়ে। গ্যাস নির্গত হওয়ার প্রথম সপ্তাহে মারা যায় ছয় হাজার মানুষ। উনিশশ সাতানব্বই সাল পর্যন্ত এ দুর্ঘটনায় সৃষ্ট নানা রোগে ভুগে মারা যায় আরও দশ হাজার মানুষ। এরপর থেকে প্রতিবছর তিন ডিসেম্বর আমরা বিশ্ব কীটনাশক বন্ধ দিবস পালন করছি। এ প্রতিবেদককে তিনি  বলেন, কীটনাশক তৈরির ওই কোম্পানিটি ছিল আমেরিকার একটা বহুজাতিক কোম্পানি। দুর্ঘটনার পর কোম্পানিটি ওখান থেকে চলে গেছে। মামলা করা হয়েছিল এ কোম্পানির বিরুদ্ধে। কিন্তু দুর্দশাগ্রস্ত মানুষের দুঃখ লাঘব হয় নাই আজও। র‌্যালি শেষে কৃষকদের ঘোষণা পাঠ করান উবিনীগের নির্বাহি পরিচালক ফরিদা আখতার।